ທະນາຄານພົງສະຫວັນ ເຊື່ອມຕໍ່ລະບົບບັດເອທີເອັມ ກັບ ທະນາຄານກຸງເທບ
ທະນາຄານພົງສະຫວັນຈໍາກັດ, ທະນາຄານກຸງເທບແລະບໍລິສັດ ປະມວນຜົນຈໍາກັດໄດ້ລົງນາມເຊັນສັນຍາ ຮ່ວມມືກັນເປີດບໍລິການການເຊື່ອມຕໍ່ລະບົບ ບັດເອທີເອັມ(ATM) ແນໃສ່ພັດທະນາ ການບໍລິການການສ້າງພື້ນຖານຮ່ວມທຸລະກິດ ແລະ ພັດທະນາທຸລະກິດການຊໍາລະສະສາງ ຂ້າມຊາຍແດນ ໃຫ້ມີຄວາມຄຶກຄື້ນກໍ່ຄື ການພັດທະນາເສດຖະກິດ ຂອງຊາດ ໃຫ້ເຕີບໃຫຍ່ເຂັ້ມແຂງ.
ພິທີເຊັນສັນຍາ ແລະ ເປີດການນໍາໃຊ້ຢ່າງເປັນທາງການໄດ້ຈັດຂຶ້ນເມື່ອ ວັນທີ24 ກຸມພາ2012 ທີ່ ໂຮງແຮມ ດອນຈັນພາເລດ ນະຄອນຫຼວງວຽງຈັນ, ຮ່ວມລົງນາມຄັ້ງນີ້ແມ່ນ ທ່ານ ນາງແສງດາວ ບຸບພະກອນຄໍາ ຜູ້ອໍານວຍການໃຫຍ່ ທະນາຄານພົງສະຫວັນ ຈໍາກັດ, ທ່ານ ນາງ ສຸທິຣາ ສີໄພບູນ ຮອງຜູ້ອໍານວຍການໃຫຍ່ ທະນາຄານ ກຸງເທບມະຫາຊົນຈໍາກັດ, ທ່ານ ນາງ ບຸດສະບາ ພິບູນຊົນ ຜູ້ອໍານວຍການ ບໍລິສັດສູນປະມວນຜົນຈໍາກັດເຊິ່ງມີ ທ່ານ ສົມວັນດີ ນາຖາວົງ ຮອງເຈົ້າຄອງ ນະຄອນຫຼວງວຽງຈັນ, ມີທູດໄທປະຈໍາປະເທດລາວແຂກຖືກເຊີນແລະພະນັກງານຂອງທະນາຄານເຂົ້າ ຮ່ວມ.
ການຮ່ວມມືໃນໂຄງການດັ່ງກ່າວແມ່ນຈະໄດ້ຮັບໝາກຜົນທີ່ດີໃຫ້ແກ່ ທະນາຄານ ແລະ ລູກຄ້າເປັນຕົ້ນແມ່ນເປັນການຮ່ວມມືທຸລະກິດກັບ ທະນາຄານທີ່ມີຊື່ສຽງ ແລະ ໄດ້ມາດຕະຖານສາກົນເຊິ່ງຈະເປັນການສ້າງພາບພົດແລະຊື່ສຽງໃຫ້ກັບ ທະນາຄານພົງສະຫວັນ ເພື່ອກ້າວໄປສູ່ລະດັບສາກົນເປັນການຍົກສູງ, ເພີ້ມຊ່ອງທາງການບໍລິການ ແລະ ການສ້າງຄວາມສະດວກໃຫ້ແກ່ລູກຄ້າຂອງທະນາຄານໂດຍສະເພາະບັນດາລູກ ຄ້າດໍາເນີນທຸລະກິດໃນປະເທດໄທ ໂດຍບໍ່ຈໍາເປັນຕ້ອງພົກພາເງິນສົດ, ເປັນການເສີມສ້າງປະສົບການ ແລະ ເຕັກນິກວິຊາການໃຫ້ແກ່ ພະນັກງານໄດ້ປະສານແລະເຮັດວຽກຮ່ວມກັບພະນັກງານ ທະນາຄານທີ່ມີປະສົບການວິຊາສະເພາະລະດັບສາກົນແລະເປັນຈຸດລິເລີ້ມ ໃນການພົວພັນອັນດີທາງດ້ານ ການທະນາຄານ, ໂຄງການດັ່ງກ່າວແບ່ງອອກເປັນ ສອງໄລຍະຄື: ໄລຍະທີ1 ບັດATM ຂອງທະນາຄານພົງສະຫວັນສາມາດໄປກົດຖອນເງິນ ແລະ ກວດຍອດເງິນທີ່ຕູ້ກຸງເທບໄດ້ແລະໄລຍະທີ2 ແມ່ນບັດATM ຂອງທະນາຄານກຸງເທບສາມາດມາກົດເງິນແລະກວດຍອດເງິນທີ່ຕູ້ATM ຂອງທະນາຄານພົງສະຫວັນໄດ້.